32004R0055
L 008/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 55/2004 НА СЪВЕТА
от 17 декември 2003 година
за изменение на Регламент (EО) № 1453/2001 за определяне на специфични мерки за някои земеделски продукти за Азорските острови и остров Мадейра и за отмяна на Регламент (EИО) № 1600/92 (Poseima) относно прилагането на допълнителен налог върху млякото и млечните продукти на Азорските острови
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 299, параграф 2 от него,
като взе предвид предложението от Комисията,
като взе предвид становището на Европейския парламент (1),
като има предвид, че:
(1)
Член 23 от Регламент (EО) № 1453/2001 на Съвета (2) допуска за период от 4 пазарни години от началото на 1999/2000 г., дерогация от някои разпоредби на Регламент (ЕИО) № 3950/92 от 28 декември 1992 г. относно установяване на допълнителен налог върху млякото и млечните продукти (3) по отношение на Азорските острови. С Регламент (EО) № 1782/2003 от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители (4) се изменя член 23 от Регламент (EО) № 1453/2001 с цел да се продължи горепосоченият период до 6 пазарни години и да се определят параметрите на това разширение.
(2)
Въпреки това преструктурирането на млечния сектор на Азорските острови все още не е осъществено. За да се вземе под внимание значителната зависимост на икономиката в Азорските острови от млекопроизводството, в комбинация с други занаяти поради отдалечеността на страната и липсата на жизнеспособно алтернативно производство, съответният период следва да бъде продължен и да бъдат определени параметрите на това разширение.
(3)
Тази мярка се ограничава до производителите на мляко в Азорските острови. През периода на нейното приложение мярката ще даде възможност на млечния сектор в Азорските острови да продължи да се преструктурира, без да се намесва в него и без да засяга в значителна степен добре функциониращата система от налози в рамките на Португалия или на общностно равнище,
ПРИЕ НАСТОЯЩИЯ РЕГЛАМЕНТ:
Член 1
Член 23 от Регламент (EО) № 1453/2001 на Съвета се заменя със следния текст:
„Член 23
1. От началото на пазарната 1999/2000 година с цел разпределение на допълнителния налог между производителите, посочени в член 2, параграф 1, второ изречение от Регламент (ЕИО) № 3950/92, само тези производители, които са определени в член 9, буква в) от посочения регламент, установени и произвеждащи на Азорските острови, чиято пазарна продукция надвишава тяхното референтно количество, увеличено с посочения в трета алинея процент, се считат за допринесли за свръхпроизводството.
Допълнителен налог се дължи само за количества, надвишаващи увеличеното референтното количество след преразпределение на неизползваните квоти в рамките на разликата, получена между това увеличение сред производителите, посочени в първия параграф и пропорционално на референтната квота, определена за всеки производител.
Процентът, посочен в първия параграф, е равен на съотношението между количествата, съответно 73 000 тона за периода от 1999/2000 до 2004/2005 пазарни години и 23 000 тона за 2005/2006 пазарна година, и общото количество от референтните квоти, определени за всяко стопанство на 31 март 2000 г. Той се прилага към всеки производител, но само по отношение на референтните количества, налични за него на 31 март 2000 г.
2. Количествата мляко или еквиваленти на мляко, пуснати на пазара, които надхвърлят референтните квоти, но са в съответствие с процента, посочен в параграф 1 на настоящия член, след преразпределението, за което се говори в същия параграф, не се считат за свръхпроизводство в Португалия, когато се изчисляват въз основа на член 2 , параграф 1, първо изречение на от Регламент (ЕИО) № 3950/92.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент се прилага от 1 април 2003 г.
Регламентът е задължителен в своята цялост и се прилага пряко във всички държави-членки.
Съставено в Брюксел на 17 декември 2003 година.